Ronnie Kasrils

Ronald Kasrils (bynaam "Rooi" Ronnie Kasrils; gebore 15 November 1938) is 'n Suid-Afrikaanse politikus. Hy was van 1999 tot 2004 die minister van waterwese en bosbou en van 27 April 2004 tot 25 September 2008 die minister van intelligensie. Kasrils het van 1987 tot 2007 op die ANC se Nasionale Uitvoerende Komitee (NUK) gedien. Van 1986 tot 2007 was hy 'n lid van die Suid-Afrikaanse Kommunistiese Party (SAKP) se Sentrale Komitee.

 Biografie 
Ronald Kasrils is op 15 November 1938 in Yeoville in Johannesburg gebore. Hy is die seun van Rene (gebore Cohen) en Isidore Kasrils, twee Oos-Europese Jode wat van die tsaristiese heerskappy na Suid-Afrika gevlug het. Hy matrikuleer van die King Edward VII Hoërskool in Houghton, waarna hy sy loopbaan as 'n draaiboekskrywer begin.

Na die Sharpeville-slagting besluit hy om by die ANC aan te sluit, maar hy word in 1962 deur die regering ingeperk. In 1964 ontvang hy militêre opleiding in Odessa in die destydse Sowjetunie. Hy het dié militêre kennis ingespan om aanslagte teen die Suid-Afrikaanse magte vanaf die land se buurlande te loods. Hy het onder meer ANC-betogers gelei toe 28 mense in 1992 in die Bhisho-slagting deur Ciskeise troepe doodgeskiet is.Rooi Ronnie se troebel gemoed, Netwerk24, 11 April 2014

Hy het in die kabinette van Nelson Mandela en Thabo Mbeki gedien, eers as minister van waterwese en bosbou en later as die minister van intelligensie. Hy bedank egter na die bedanking van president Thabo Mbeki in September 2008."Confusion rattles markets", Sapa (IOL), 23 September 2008.

Kasrils trou op 2 Februarie 2012 met die joernalis Amina Frense in Wynberg se kantoor vir binnelandse sake in Kaapstad. Dit was sy derde huwelik, nadat sy tweede vrou, Eleanor, in 2009 gesterf het.

 Verwysings 

 Eksterne skakels 

Kategorie:Politici van die African National Congress
Kategorie:Suid-Afrikaanse anti-apartheidsaktiviste
Kategorie:Suid-Afrikaanse draaiboekskrywers
Kategorie:Suid-Afrikaanse Jode
Kategorie:Suid-Afrikaanse ministers van bosbou en visserye
Kategorie:Suid-Afrikaanse ministers van inligting
Kategorie:Suid-Afrikaanse ministers van waterwese
Kategorie:Kommuniste
Kategorie:Geboortes in 1938
Kategorie:Lewende mense
Kategorie:Lede van die Nasionale Vergadering van Suid-Afrika